Loteria Română anunță că și-a lansat propria platformă de joc online - bilete.loto.ro. Cu ajutorul platformei se pot achiziționa bilete în orice moment, cu ușurință și în siguranță.
Bilete pot fi cumpărate pentru cele mai cunoscute şi atractive jocuri din România: Loto 6/49, Noroc, Joker, Noroc Plus, Loto 5/40 şi Super Noroc.
Platforma reprezintă un pas extrem de important în procesul de digitalizare al Loteriei Române, conform unui comunicat al companiei transmis de Agerpres.
Aplicația a fost dezvoltată in-house, prin resurse proprii, și are în premieră pentru jucătorii online trei noi funcționalități: plata premiilor în valoare de până la 100 de lei, inclusiv, direct în contul bancar, posibilitatea de a juca scheme reduse şi variante combinate şi, nu în ultimul rând, posibilitatea autentificării prin intermediul aplicaţiei ROeID.
Disponibilă 24/7
"Loteria Română face un nou pas către digitalizare, transparenţă şi accesibilitate, prin lansarea platformei proprii de joc online, bilete.loto.ro. Lansarea platformei web-based vine la mai puţin de un an de când am făcut disponibile online, prin platforme partenere, cele mai populare şi îndrăgite jocuri organizate de companie. Este o promisiune respectată, de a fi cât mai aproape de români şi de a consolida în continuare încrederea cu care am fost învestiţi de către jucători, în tradiţia celor peste 117 ani de istorie a Loteriei Române. Următorul obiectiv este lansarea şi a aplicaţiei native a Loteriei Române, la dezvoltarea căreia se lucrează în prezent", a declarat Ionuţ-Valeriu Andrei, directorul general al companiei.
Loteria Română a beneficiat de suportul Centrului Naţional Cyberint şi al Serviciului de Telecomunicaţii Speciale pentru faza de verificare şi testare a platformei. Procesarea plăţilor pentru platforma bilete.loto.ro se realizează în parteneriat cu CEC Bank.
Platforma oferă jucătorilor posibilitatea de a juca online, 24/7, inclusiv scheme reduse predefinite şi variante combinate. Interfața conţine informaţii actualizate privind jocurile şi premiile puse în joc.
Cei care doresc să se autentifice pe bilete.loto.ro pot folosi și soluţia de identificare digitală ROeID a Guvernului României.
Fiți la curent cu ultimele noutăți. Urmăriți DCNews și pe Google News